**

**Slovenské bezpečnostné fórum otvorí novú diplomatickú sezónu**

*Bratislava, 30. september 2016*

**V pondelok 3. októbra 2016 sa na pôde Univerzitnej knižnice v Bratislave uskutoční jubilejný, desiaty ročník konferencie Slovenské bezpečnostné fórum (SBF) venovanej aktuálnym otázkam zahraničnej a bezpečnostnej politiky SR. SBF ako vrcholné podujatie verejnej diplomacie s celoslovenským záberom sa uskutočňuje pod záštitou ministra zahraničných vecí a európskych záležitostí Miroslava Lajčáka.**

Hlavnou ambíciou konferencie je prispieť k vytváraniu rámcového konsenzu slovenskej bezpečnostnej komunity v aktuálnych i perspektívnych otázkach národnej, regionálnej a globálnej bezpečnosti z pohľadu záujmov, očakávaní a potrieb Slovenskej republiky ako člena EÚ a NATO.

Desiaty ročník SBF ponúkne panelové diskusie odborníkov na aktuálne témy, ktorými sú *„NATO po Varšavskom samite: implikácie pre Slovenskú republiku“*, *„Bezpečnostná a obranná stratégia SR“* a *„Extrémizmus, radikalizmus a polovojenské jednotky na Slovensku“.* Pred auditóriom vystúpia vrcholní predstavitelia rezortu diplomacie, obrany, Ozbrojených síl SR, akademickej, ako aj mimovládnej sféry. Očakáva sa, že na konferencii zaznejú návrhy na konkrétne riešenia najpálčivejších bezpečnostných problémov a výziev, pred ktorými v súčasnosti Slovensko stojí.

Novinkou desiateho ročníka bude sprievodné podujatie „*Kybernetická bezpečnosť – aktuálne výzvy a ohrozenia“* určené pre verejnosť. Formát interaktívnej diskusie priblíži návštevníkom  najnovšie riziká v kybernetickom priestore, ako aj legislatívne nástroje EÚ a SR na ich minimalizáciu. Cieľom tohtoročnej inovácie je otvoriť SBF pre verejnosť a upriamiť pozornosť na aktuálne riziká v oblasti kybernetickej bezpečnosti.

Hlavnými organizátormi SBF 2016 sú *Univerzitná knižnica v Bratislave – Depozitná knižnica NATO a Euroatlantické centrum.* Podujatie sa uskutočňuje s finančnou podporou *Ministerstva zahraničných vecí a európskych záležitostí SR* a *Sekcie verejnej diplomacie NATO*.